**Pranešimas žiniasklaidai**

2025 m. gruodžio 5 d.

**Ekspertas: pagal ką gyventojai renkasi naują automobilį ir kada palankus metas jį pirkti**

**Rinkdamiesi naują automobilį lietuviai daugiausia dėmesio skiria jo saugumui, rodo „Citadele“ banko užsakymu atlikta Baltijos šalių gyventojų apklausa. Tyrimo duomenimis, tiek Lietuvoje, tiek Estijoje šį kriterijų kaip svarbiausią išskiria daugiau nei ketvirtadalis (26 proc.) respondentų, o Latvijoje – 24 proc.**

„Gyventojai į automobilį žiūri kaip į ilgalaikę investiciją, o pažangios saugos technologijos tiesiogiai lemia mažesnę riziką ir draudimo kaštus, užtikrina aukštesnę likutinę vertę. Saugumas tampa ne tik emociniu, bet ir finansiniu sprendimo pagrindu, o tai atsispindi ir apklausų rezultatuose“, – komentuoja „Citadele Leasing“ Lietuvos filialo vadovas Vaidotas Gurskas.

**Prioritetas ir komfortui, ir taupumui**

Kaip vienus svarbiausių kriterijų renkantis automobilį Lietuvos gyventojai laiko mažus transporto priemonės išlaikymo kaštus, degalų ekonomiją bei dizainą ir komfortą – šiuos punktus nurodė atitinkamai po 13 proc. apklaustųjų. Komfortui daugiausia dėmesio skiria 18–29 metų vairuotojai (28 proc.), o 50 metų ir vyresni asmenys, be saugumo, labiausiai yra linkę rinktis automobilį, vertinant suvartojamų degalų kiekį (23 proc.).

Gyventojų dėmesį praktiškumui patvirtinta ir naujų automobilių registracijos duomenys. Remiantis „Regitros“ informacija, per 2025 m. tris ketvirčius populiariausių markių Lietuvoje trejetuką sudarė „Toyota“ (32 proc.), „Volkswagen“ (15 proc.) ir „Škoda“ (13 proc.). Dažniausiai šiemet registruoti automobilių modeliai buvo „Toyota Yaris Cross“, „Volkswagen T-Roc“ bei „Toyota Corolla / Cross“.

Mažiausiai naujo automobilio pasirinkimui įtaką darantys veiksniai lietuviams išlieka artimųjų bei draugų rekomendacijos, prekės ženklas ir tai, ar automobilis yra elektrinis arba hibridinis – šiuos kriterijus nurodė atitinkamai po 6 proc. respondentų. 8 proc. visų respondentų pažymėjo, kad labiausiai kreipia dėmesį į gerą kainos ar lizingo pasiūlymą.

Pasak V. Gursko, pirkėjai sprendimus dėl automobilio įsigijimo labiau grindžia asmeniniais poreikiais ir finansiniais argumentais, o ne pasikliauja išorės įtaka. Būtent dėl šių racionalių priežasčių metų pabaiga įprastai gali būti palankus laikotarpis planuojantiems įsigyti naują ar mažai naudotą automobilį.

„Automobilių pardavėjai siekia pagerinti metinių pardavimų rezultatus, todėl siūlo papildomas nuolaidas ir lankstesnes sąlygas. O pirkėjai, pasinaudoję metų pabaigos pasiūlymais, sutaupytas lėšas gali nukreipti į papildomas automobilio išlaidas, pavyzdžiui, KASKO draudimą, kuriam nuo 2026 m. bus taikomas papildomas 10 proc. saugumo mokestis, ar kitus eksploatacijos kaštus“, – pažymi jis.

**Poreikiai tarp Baltijos šalių skiriasi**

Vertinant apklausos rezultatus tarp Baltijos šalių, estai išsiskiria savo praktišku požiūriu. Jiems, be saugumo, svarbiausia yra degalų ekonomija (25 proc.), o tai didžiausias rodiklis Baltijos šalyse, palyginti su 17 proc. Latvijoje ir 13 proc. Lietuvoje. Estijoje itin įsivertinamos ir automobilio išlaikymo išlaidos (23 proc.) – Latvijoje ir Lietuvoje šį kriterijų kaip svarbų nurodė 13 proc. apklaustųjų.

Komfortas ir dizainas taip pat vaidina gana svarbų vaidmenį renkantis automobilį – šį veiksnį kaip svarbų nurodo 20 proc. Estijos gyventojų, kai Latvijoje – 16 proc. Automobilio markės įtaka Latvijoje ir Estijoje kiek didesnė nei Lietuvoje – atitinkamai 8 proc. ir 10 proc.

V. Gursko teigimu, bendri tyrimo rezultatai atskleidžia, kad pirkėjai ieško ne tik patikimos, bet ir kasdienį keliavimą palengvinančios transporto priemonės.

„Dėl šios priežasties gyventojai yra labiau linkę investuoti į pagalbines vairavimo sistemas ar aukštesnę interjero medžiagų kokybę, o automobilius su bazine komplektacija tik dėl jų mažesnės kainos renkasi rečiau“, – priduria „Citadele Leasing“ Lietuvos filialo vadovas.

*„Citadele“ banko užsakymu reprezentatyvią Baltijos šalių gyventojų apklausą atliko tyrimų agentūra „Norstat“. 2025 metų spalį internetinės apklausos būdu Lietuvoje, Latvijoje ir Estijoje apklausta mažiausiai 3000 gyventojų nuo 18 iki 74 metų.*